འགོག་ཐབས་ཁག་པའི་དུས་ཀྱི་རྣམ་འགྱུར་འདིས་འཇིག་རྟེན་ཧྲིལ་བོ་ཕན་ཚུན་བར་འཁྲུག་ཆ་དོད་པོ་དང་ཤེས་རྟོགས་གསར་པའི་ཤུགས་སྟོབས་ཚད་རིམ་མཐོན་པོར་སླེབས་བཅུག་པས་ཉིན་རེའི་སྐར་ཆའི་མཆོངས་ལྡིང་གི་འགུལ་སྐྱོད་ལའང་།མིའི་རིགས་ཀྱི་འཚོ་གནས་དང་དེའི་ཉེ་བའི་ཡུལ་ལུགས་གཤིས་གོམས་རྣམས་མི་འབོར་མང་ཉུང་དང་།ཁྲོམ་ར་ཆེ་ཆུང་།ཁེ་བཟང་ཡག་སྡུགཟླ་ཕོག་མཐོ་དམན་སོགས་ལྟོས་དབང་གིས་གཅུན་པ་ན།ལྟར་སྣང་གི་མང་གཙོ་དང་རིག་གཞུང་སྲུང་སྐྱོབ།འཛམ་གླིང་ཞི་བདེ།སྨྲ་བརྗོད་རང་དབང་།འགྲོ་བ་ཐུན་མོང་གི་རང་དབང་ཐོབ་ཐང་ཞེས་པ་ནི་ཚིག་ཇ་དང་ཨ་རག་འཐུང་སྐབས་ལྟ་བུའི་སྣང་བ་སྐྱིད་བྱེད་ཀྱི་ཆིག་ལབ་ཙམ་ལས།དོན་དུ་སྐད་ཡིག་དང་ཆོས་ལུགས་ལྟ་གྲུབ།དེའི་རྗེས་འབྲང་དང་བཅས་པ་ཤུགས་དྲག་གི་འགལ་འདུའི་བར་འདི་ནས་ཁྱོད་ཤི་ང་གསོན་སྟེ།དམག་ཆེན་གཉིས་པ་ལྟ་བུའི་རིག་གནས་ཀྱི་བཙན་རྒོལ་བྱེད་བཞིན་ཡོད་པ་དང་སྒོར་ཤུགས་ཀྱིས་གཉའ་གནོན་སྤྲོད་ཀྱི་ཡོད་པས།དེའི་ཁྲོད་ཀྱི་བོད་ཀྱི་སྐད་ཡིག་ནི་ཉེན་ལྡན་སྐད་ཡིག་གི་གྲས་སུ་ཚུད་ཚར་བ་སྟེ།གནམ་བསྐོས་མཉམ་འབྲེལ་རྒྱལ་ཚོགས་ཀྱིས་བོད་ཀྱི་སྐད་ཡིག་གི་གདོང་ལ་འཛུབ་མོ་ཀེར་ནས་ཁྱོད་ནི་འཆི་ལ་ཉེའོ་ཞེས་ཉེན་བརྡ་དང་བཅས།ནད་པ་ཚབ་ཆེན་དང་སྨན་པ་མཁས་པ་འཕྲད་པ་ལྟ་བུའི་ཁོ་ཐག་བཅད་ཚར་བ་མ་ཟད།བོད་ཕྱི་ནང་གཉིས་ཀས་ཨ་མ་ཞེས་འབོད་པའི་མ་ཡུམ་རྗེ་བཙུན་པདྨ་གང་གིས་ཀྱང་།བོད་ཡིག་གིས་ལྟོ་མི་སྤྲད།ཅེས་གསུངས་བས་བོད་ཀྱི་ཕ་སྐད་མ་ཡིག་ལ་རེ་ལྟོས་བྱེད་མཁན་གྱི་བརྒྱ་ཆ་ལྡབ་མང་པོར་མར་བཅག་པ་དང་དུས་མཚུངས།དེའི་ཚེ་སྲོག་གི་ཉེན་ཁ་ལ་ཐབས་ཇུས་འཐེན་མཁན་ལྷག་བསམ་ཅན་གྱི་ཉུར་སྐྱོབ་རུ་ཁག་གི་བརྒྱ་ཆ་ཡར་འཕར་བཞིན་པའི་ཛ་དྲག་པའི་གནས་བབས་ཞིག་ཀྱང་རེད།